Worcester F 80 Distinctiones

51 Dies

Dies sunt presentes, preteriti, et futuri. Preteriti sunt memorandi, sicut dispensator reuolvit quid accipit, quid expendit, Psal. [76:6]: *Cogitavi dies antiquos*.

¶ In hiis cogitare debemus tria. Primo, bona exemplaria precedencium, ut ad simila prouocemur. Ideo rememorantur gesta sanctorum et probitates principum, Heb. 10[:32]: *Rememoramini pristinos,* *dies, [in] quibus illuminati, magnum,* etc.

¶ Secundo, mala commissa, ut peniteamus. Sic mercator deceptus dolet de empcione, periclitatus abhorret aquas, Job 21[:13]: *Ducunt in bonis [dies] suos*.

¶ Tercio, beneficia accepta, ut gracias agamus. Et primo, de creacione, Deut. 32[:6-7]:

¶ *Numquid non ipse est pater tuus, qui possedit [te]? Memento dierum [antiquorum]*, etc.

Secundo, de redempcione, Eccle. [7:2]: *Melius est dies mortis die nativitatis*. Psal. [117:24]: *Hec [est] dies quam fecit Dominus*.

Tercio pro iustificacione, Psal. [41:9]: *In die mandavit Dominus misericordiam suam*. Hunc diem nequam quam dedit Deus angelis. Dies presentes sunt ordinandi ut, scilicet, nullus transeat infructuosus sine cibo spirituali. Sicut nec sine cibo corporali, Eccli. 14[:14]: *Non defrauderis a bono die*. Circa hos dies consideranda est oportunitas et acceptibilitas, Rom. 13[:12]: *Nox precessit, dies appropinquavit*. Breuitas, quia breues dies hominis sunt, Job 10[:20]: *Numquid non paucitas dierum meorum finietur brevi*? Immo, quasi erunt, Job 7[:16]: *Parce mihi*, Domine, *nihil enim sunt dies mei*.

¶ Tercio irreuocabilitas, Job 7[:6]: *Dies mei velocius transierunt.* Ymmo consumpti sunt absque spe. Acceptabilitas mouet ad operandum bene, Joan. 9[:4]: *Me oportet operari donec dies est*. Breuitas vrget ad operandum instanter. Sicut viator festinat, cum multum habet de via, et parum de die. Et motus naturalis intencior est de die, Job 10[:20]: *Numquid non paucitas dierum meorum finietur brevi*? Ideo Psal. [38:5]: *Notum fac mihi Domine finem meum*.

¶ Irrevocabilitas mouet ad operandum continue, sicut ante iudicium, laborat homo ut sentencia pro se detur, Luc. 1[:74-75]: *Seruiamus illi in sanctitate*. Eccle. vltimo [12:1]: *Memento*

/fol 229ra/

*creatoris tui in diebus*. Dies future sunt dies preuidendi. Sicut formica preuidet sibi ante dies hyemales [Psal. 36:18]: *Nouit Dominus dies immaculatorum*. Psal. [40:2]: *Beatus qui intelligit super egenum et pauperem*.

¶ Hii sunt dies triplices et omines cauendi. Nam quidam mortis vt clericus prouidet sibi quando debet examinari, subditus quando debet[[1]](#footnote-1) visitari, Ysai. 10[:3]: *Quid facietis* et *in die visitationis*. Prou. 6[:34]: *Zelus et furor*. Secundus iudicii generalis, Judith vltimo [16:20]: *In die iudicii visitabit illos*. Joel 2[:11]: *Magnus dies Domini*, etc. Sopho. 1[:15]: *Dies illa dies ire*. Marc. 13[:19]: *Dies illi* dies *tribulationis* quales *non fuerunt*, etc. Tercio Jehenne penalis. Sic agnus cauet lupum, Jer. 17[:18]: *Induc super eos diem afflictionis*. Job 21[:30]: *In diem perditionis* servabitur *malus*. Quartus, dies glorie qui desiderandus est, sicut cretica infirmo, conuiuii famelico, Psal. [83:11]: *Melior est dies una.*

¶ Et nota quod die apropinquante tria fieri solent. Primo a sompno excitatur familia, Rom. 13[:11]: *Hora est iam nos de sompno surgere*. Iam enim inualint etas ad operandum. Secundo reserantur fores et ostia, id est, sensus interiores et exteriores, Apo. 3[:20]: Ego *sto ad ostium et pulso*. Tercio deputantur serui ad opera, Psal. [103:23]: *Exibit homo ad opus suum*, etc.

1. debet ] *add*. ~~examinri~~. [↑](#footnote-ref-1)